OpenLLM-France/wikimedia huggingface dataset:
# Disestèsia

Disestèsia significa "sensació anormal". La seva etimologia prové de la paraula grega "dys", que significa "no normal" i "aesthesis", que significa "sensació" (sensació anormal). Es defineix com un sentit del tacte desagradable i anormal. Sovint es presenta com a dolor, però també es pot presentar com una sensació inadequada, però no molesta. Es produeix per lesions del sistema nerviós perifèric o central, i implica sensacions, ja siguin espontànies o evocades, com ara cremor, humitat, picor, descàrrega elèctrica i agulles. La disestèsia pot incloure sensacions en qualsevol teixit corporal, incloses la majoria de vegades la boca, el cuir cabellut, la pell o les cames.
De vegades es descriu com sentir-se àcid sota la pell. La disestèsia ardent pot reflectir amb precisió un estat acidòtic a les sinapsis i a l'espai perineural. Alguns canals iònics s'obriran a un pH baix i s'ha demostrat que el canal iònic sensible a l'àcid s'obre a temperatura corporal, en un model de dolor per lesió nerviosa. També s'ha implicat un tret inadequat i espontani als receptors del dolor com a causa de disestèsia.
Les persones amb disestèsia poden quedar incapacitades pel dolor, tot i no haver-hi danys aparents a la pell ni a cap altre teixit. Els pacients amb disestèsia també solen tenir trastorns psicològics.

## Referències

* 1 2 3 IASP Pain Terminology Arxivat 2008-05-12 a Wayback Machine.
# Can Mitjavila

Can Mitjavila és una casa de Maçanet de Cabrenys (Alt Empordà) inclosa a l'Inventari del Patrimoni Arquitectònic de Catalunya.

## Descripció

Edifici entre mitgeres, situat a prop del centre del poble. És una casa de planta baixa, pis i golfes, amb paredat de pedra, i obertures carreuades. El ràfec de la teulada encara manté les teules decorades amb triangles blancs sobre fos vermell. A la planta golfes, es veu una finestra de mida superior a les existensts, però actualment aparedada.

## Referències

* ↑ «Can Mitjavila». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 15 octubre 2017].
# Konstantin Klimiankou

Konstantin Klimiankou (Константін Клімянкоў) (Minsk, 3 d'agost de 1989) és un ciclista belarús, professional des del 2012 i actualment a l'equip Minsk CC.

## Palmarès

* 2011
** Vencedor d'una etapa a la Toscana-Terra de ciclisme
* 2016
** Vencedor d'una etapa a la Volta a Sèrbia

## Enllaços externs

* Fitxa a sitiodeciclismo.net
* Fitxa a cyclebase.nl
* Fitxa a museociclismo.it
* Fitxa a procyclingstats.com
# Resolució 2242 del Consell de Seguretat de les Nacions Unides

La Resolució 2242 del Consell de Seguretat de les Nacions Unides, fou adoptada per unanimitat el 13 d'octubre de 2015. El Consell, recordant el compromís assolit en la Resolució 1325 (2000), va acordar una major implicació del paper de les dones en la resolució de conflictes armats.

## Contingut

99 països estaven obligats per la Convenció sobre l'eliminació de totes les formes de discriminació contra la dona, aprovada l'any 1979 per l'Assemblea General de les Nacions Unides. Aquests països havien d'incloure la igualtat de gènere entre homes i dones en la seva legislació, abolir les lleis discriminatòries i prohibir la discriminació contra la dona.
El 1995, 189 països van acordar a Pequín treballar en matèria d'igualtat de gènere i l'emancipació de dones. El 27 de setembre de 2015, més de 70 caps d'estat van fer balanç a Nova York; la primera vegada que es va discutir la igualtat de gènere en aquest nivell.
L'any 2000 el propi Consell de Seguretat havia adoptat la Resolució 1325, que tenia com a objectiu augmentar el paper de la dona en la resolució de conflictes armats. Això es deu en part a l'ús de més dones en operacions de pau, però també demanà als països que elevessin la representació de les dones en les organitzacions polítiques. Aquesta pregunta es va repetir una vegada més. Més països n'havien elaborat plans d'acció en els últims anys. La pròpia ONU volia duplicar el nombre de cascos blaus femenins en un termini de cinc anys.
La resolució 1325 havia d'aplicar-se més en els seus propis rangs. Un grup d'experts informals havia de conduir a un enfocament més sistemàtic, major supervisió i coordinació dels esforços. També es tindrà en compte la situació específica de cada país en l'agenda del Consell de Seguretat. Es convidaria a les organitzacions civils, inclosos els moviments de dones, a donar explicacions.
La violació en grup, l'esclavitud sexual i els matrimonis forçats eren particularment comuns en grups terroristes. El Consell també estava molt preocupat per les denúncies d'abús sexual per cascos blaus. Es va demanar als països que entrenessin adequadament les seves tropes i que en fessin seguiment durant les missions.

## Referències

* ↑ Nacions Unides. «SC unanimously adopts resolution 2242 to improve implementation of landmark text on women, peace, security agenda», 13-10-2015.
* ↑ UN Women. «Convention on the Elimination of All Forms of Discrimination against Women», 13-11-2015.
* ↑ UN Women. «Save the date: 27 September: "A Commitment to Action"», 16-09-2015.

## Vegeu també

* Llista de resolucions del Consell de Seguretat de les Nacions Unides 2201 a la 2300 (2015 - 2016)

## Enllaços externs

* PDF Text de la Resolució a UN.org
# Picot pitnegre de la Guaiana

El picot pitnegre de la Guaiana (Celeus torquatus) és una espècie d'ocell de la família dels pícids (Picidae) que habita la selva humida de les terres baixes de l'est de Veneçuela, le Guaianes i el nord-est del Brasil. Alguns autors el consideren la subespècie tipus del picot pitnegre, que inclouria també el picot pitnegre atlàntic i el picot pitnegre amazònic.
# Damees de Cleitor

Damees (en llatí Dameas, en grec antic Δαμέας "Daméas") o Dàmies fou un escultor grec nascut a Cleitor a Arcàdia, deixeble de Policlet.
Va treballar junt amb altres artistes en l'elaboració de la gran ofrena votiva que els espartans van fer a Delfos després de la victòria d'Egospòtams (405 aC). Damees va fer les estàtues d'Atenea, Posidó i Lisandre, segons diuen Pausànies i Plini el Vell.

## Referències

* ↑ 2.Dameas a: William Smith (editor), A Dictionary of Greek and Roman Biography and Mythology. Vol. I. Boston: Little, Brown & Comp., 1867, p. 934
# Esfondrament d'un supermercat a Riga

El sostre d'un supermercat de la cadena Maxima situat al barri de Zolitūde, a Riga (Letònia) s'esfondrà el 21 de novembre de 2013 a les 17:41 (hora local), deixant un balanç de 54 morts i 55 ferits.
Fou la pitjor catàstrofe a Letònia des de 1950, quan el vaixell de vapor Maiakovski s'enfonsà a Riga, matant 147 persones.

## Visió general de l'edifici

L'edifici fou acabat el 3 de novembre de 2011. El disseny arquitectònic fou a càrrec de Zane Kalinka i Andris Kalinka des de l'estudi d'arquitectura local del KUBS. Fou desenvolupat per Homburg Valda i construït per l'empresa Re&Re. Diversos mesos abans de la seva obertura es produí un incendi en el supermercat del qual tothom en sortí il·lès. En el moment de l'esfondrament hi havia obres en la construcció del lloc, també per Re&Re. L'àrea del supermercat era de 4.750 km² i el cost de la construcció al voltant d'1,4 M €.

## Reaccions

El President de Letònia Andris Bērziņš declarà el dissabte, diumenge i dilluns següents dies de dol i envià condolences a Armènia per la mort d'un dels seus ciutadans.
L'alcalde de Riga Nils Ušakovs indicà que l'edifici seria demolit i que un memorial seria construït al lloc dels fets.
Els representants de Maxima Letònia expressaren les seves condolences a les famílies dels difunts. Després d'una reunió d'urgència, el consell d'administració de Maxima decidí que hi hauria controls efectuats a totes les botigues de la cadena.

## Referències

* ↑ «Trīs Zolitūdē cietušie uzsāk rehabilitāciju, slimnīcās turpina ārstēties vēl 13». nra.lv. [Consulta: 14 març 2015].
* ↑ «Как тонул "Маяковский"». ЧАС. Arxivat de l'original el 2013-12-02. [Consulta: 15 març 2015].
* ↑ «Grocery Roof Collapse Kills 51 in Latvia». Wall Street Journal. [Consulta: 15 març 2015].
* ↑ «Saistībā ar traģēdiju Zolitūdē atcelta 'Spēlmaņu nakts' ceremonija». Delfi.lv. [Consulta: 15 març 2014].
* ↑ «Ушаков: здание Maxima снесут, на его месте будет мемориал». Delfi.lv. [Consulta: 15 març 2015].
# Diodato

Antonio Diodato (Aosta, 30 d'agost de 1991), més conegut només pel seu cognom Diodato, és un cantant i compositor italià.
Nascut a Aosta d'una família provinent de Tàrent, el 2020 va guanyar el Festival de Sanremo amb la seva cançó «Fai rumore» (Fes remor), amb la que hauria representat el seu país en Eurovisió 2020 a Rotterdam en cas de no haver sigut cancel·lat per la pandèmia per coronavirus de 2019-2020.
El 2019 feu la banda sonora de la pel·lícula Un'avventura, de Marco Danieli.

## Discografia
### Àlbums d'estudi

* 2013 – E forse sono pazzo
* 2014 – A ritrovar bellezza
* 2017 – Cosa siamo diventati
* 2020 – Che vita meravigliosa

### Cançons

* 2013 – Amore che vieni amore che vai
* 2014 – Ubriaco
* 2014 – Babilonia
* 2014 – Se solo avessi un altro
* 2014 – I miei demoni
* 2014 – Eternità
* 2016 – Mi si scioglie la bocca
* 2017 – Di questa felicità
* 2017 – Cretino che sei
* 2018 – Adesso (Amb Roy Paci)
* 2018 – Essere semplice
* 2019 – Il commerciante
* 2019 – Non ti amo più
* 2019 – Che vita meravigliosa
* 2020 – Fai rumore

## Referències

* ↑ «Diodato è il vincitore di Sanremo 2020» (en italià). Corriere della Sera, 09-02-2019. [Consulta: 11 febrer 2020].
* ↑ «Sanremo, Diodato dopo la vittoria vola all'Eurovision Song Contest» (en italià). gds.it, 09-02-2019. [Consulta: 11 febrer 2020].

## Enllaços externs

* Web oficial de Diodato
# Can Moianès

Can Moianès és una masia de Balenyà (Osona) inclosa a l'Inventari del Patrimoni Arquitectònic de Catalunya.

## Descripció

Casa de mitjanes dimensions de forma quadrada i amb teulada a dues vessants amb aiguavés a la façana principal.
Al mig de la casa s'aixeca una torre rectangular acabada amb una balustrada.
Hi ha un portal de totxana vista, així com les finestres distribuïdes de forma regular i fetes del mateix material.
Destaquen per la seva vistositat dos arcades angulars al primer pis.

## Història

Sembla ser una casa de construcció moderna, possiblement del segle xix, i es troba documentada l'any 1860 al "nomenclàtor de la Província de Barcelona".

## Referències

* 1 2 3 4 5 «Can Moianès». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 16 agost 2017].
# Konstantin Maznikov

Konstantin Maznikov (Sofia, 5 d'abril de 1905 - Sofia, 22 d'octubre de 1967) fou un futbolista búlgar de la dècada de 1920.
Fou cinc cops internacional amb la selecció búlgara amb la qual participà en els Jocs Olímpics d'Estiu de 1924.
Pel que fa a clubs, defensà els colors de Levski Sofia.

## Referències

* ↑ «Konstantin Maznikov Olympic Results». Sports-Reference.com. Sports Reference LLC. [Consulta: 3 octubre 2018]. «Còpia arxivada». Arxivat de l'original el 2020-04-18. [Consulta: 3 desembre 2018].
* ↑ Perfil a eu-football.info
* ↑ «Konstantin Maznikov Career Stats» (en bulgarian). levskisofia.info.
* ↑ Perfil a livefutbol
# Temple d'August de Pula

El temple d'August (en croat: Augustov hram) és un temple romà ben conservat a la ciutat de Pula, a Croàcia (conegut en temps dels romans com Pola). Dedicat al primer emperador romà, August, es construïa probablement durant la vida de l'emperador entre el 2 aC i el 14. Era construït en un pòdium amb un porxo amb columnes corínties que mesuren al voltant de 8 m per 17,3 m. El fris, ricament decorat, és similar al de la Maison Carrée de Nimes, França.
La dedicatòria del temple originalment consistia en unes lletres de bronze adjuntades al pòrtic. Només en resten els forats i el text s'ha destruït gradualment. Tanmateix, constava d'una dedicatòria estàndard també trobada en altres temples d'August:
    ROMAE · ET · AUGUSTO · CAESARI · DIVI · F · PATRI · PATRIAE
    Roma i August Cèsar, fill de la divinitat, pare de la pàtria

## Referències

* ↑ Radovan Radovinovic (ed.), The Croatian Adriatic, pp. 48-49. Naklada Naprijed, 1999. ISBN 9531780978
* ↑ Donald S. Robertson, Greek and Roman Architecture, p. 214. Cambridge University Press, 1969. ISBN 0521094526
# Resolució 2244 del Consell de Seguretat de les Nacions Unides

La Resolució 2244 del Consell de Seguretat de les Nacions Unides fou adoptada el 23 d'octubre de 2015. El Consell va ampliar l'embargament d'armes Somàlia i Eritrea, imposats en les resolucions 733 (1992) i 1907 (2009), i va ampliar el mandat del grup d'observació per investigar-ne les violacions fins al 15 de desembre de 2016.
La resolució es va aprovar amb 14 vots a favor i l'abstenció de Veneçuela, qui va argumentar el seu vot afirmant que no s'havien tingut en compte algunes opinions durant les negociacions sobre el text.

## Contingut

El Consell de Seguretat va reafirmar l'embargament d'armes a Somàlia imposat en 1992 per la Resolució 733. L'exempció a les forces de seguretat d'aquest país es va estendre fins al 15 de novembre de 2015. Somàlia havia introduït millors procediments de registre d'armes per impedir que les armes de la policia caiguessin en mans equivocades. El país també feia informes més ràpids i complets del lliuraments d'armes a la comissió que supervisava l'embargament d'armes.
També es va confirmar l'embargament del carbó vegetal, imposat per la Resolució 2036, ja que era una font d'ingressos per a Al-Xabab.
La situació humanitària a Somàlia s'havia deteriorat a causa dels atacs i la complicació de l'ajuda i l'apropiació indeguda dels fons. Es va decidir que la congelació dels dipòsits bancaris que s'havien imposat amb la Resolució 1844 fins al 15 de novembre de 2016 no s'aplicaria als fons que es s'utilitzava per a emergències.
A més, l'embargament d'armes contra Eritrea, imposat el 2009 per la resolució 1907, es va ampliar per un any. El país també havia de cooperar amb el grup d'observació que investigava les violacions de l'embargament d'armes. No s'havia pogut entrar al país des de 2011. El mandat d'aquest grup es va ampliar fins al 15 de desembre de 2016.

## Referències

* ↑ Nacions Unides. «SC adopts resolution extending arms embargoes imposed on Somalia, Eritrea», 23-10-2015.

## Vegeu també

* Llista de resolucions del Consell de Seguretat de les Nacions Unides 2201 a la 2300 (2015 - 2016)

## Enllaços externs

* PDF Text de la Resolució a UN.org
# Premi de la combativitat a la Volta a Espanya

El Premi de la combativitat a la Volta a Espanya és una de les classificacions secundàries de la Volta a Espanya. És una classificació que recompensa el ciclista més combatiu durant una etapa. A diferència de les altres classificacions, no hi ha un mallot específic pel corredor més combatiu, sinó que el més combatiu de cada etapa obté l'etapa següent el seu dorsal en blanc sobre fons vermell.

## Palmarès

| Any | Ciclista | Equip | Altres mallots |
| 2012 | Alberto Contador | Saxo Bank-Tinkoff Bank | General |
| 2013 | Javier Aramendia | Caja Rural-Seguros RGA | |
| 2014 | Christopher Froome | Team Sky | |
| 2015 | Tom Dumoulin | Giant-Alpecin | |
| 2016 | Alberto Contador | Team Tinkoff | |
| 2017 | Alberto Contador | Trek-Segafredo | |
| 2018 | Bauke Mollema | Trek-Segafredo | |
| 2019 | Miguel Ángel López | Astana | - |
| 2020 | Rémi Cavagna | Deceuninck-Quick Step | - |
| 2021 | Magnus Cort Nielsen | EF Education-Nippo | - |
| 2022 | Marc Soler | UAE Team Emirates | - |

## Vegeu també

* Premi de la combativitat al Tour de França
* Premi de la combativitat al Giro d'Itàlia

## Bibliografia

* Adrian Bell y Lucy Fallon, ¡Viva la Vuelta! (Cultura Ciclista, 2013, ISBN 978-84-939948-9-1)

## Enllaços externs

* Web oficial
# Damed Squad

Damed Squad és un trio de música de trap català format pels cantants sota el pseudònim de Mishii, Lil Moss i pel productor Enry-K. Pengen les seves cançons a la plataforma YouTube on compten amb més de 13.000 subscriptors. Mishii canta en anglès i Lil Moss en castellà i en francès. Han actuat a diverses sales de música i també el 2017 actuaren al Festival Villamanuela.

## Referències

* ↑ Tentaciones «Damed Squad son los ‘rookies' del año de la música urbana» (en castellà). EL PAÍS, 20-10-2017.
* ↑ «La cuarta parte - Damed Squad - 27/10/17 - RTVE.es» (en espanyol europeu), 27-10-2017. [Consulta: 8 gener 2018].
* ↑ «Damed Squad, els bons nois del ‘trap’ català». Ara.cat.
* ↑ «Villamanuela 2017: una cita musical para los más atrevidos» (en castellà). ELMUNDO.

## Enllaços externs

* Damed Squad a YouTube
* «Damed Squad te descubren sus 5 favoritos». Red Bull. (castellà)
* «Trap de colores inspirado en Melendi o los Jonas Brothers». LOS40. (castellà)
# Rayita

La rayita és un mineral de la classe dels sulfurs. Rep el nom pel professor Santosh Kumar Ray (1908-1976), petròleg indi.

## Característiques

La rayita és una sulfosal de fórmula química Pb₈(Ag,Tl)₂Sb₈S$_{21}$. Cristal·litza en el sistema monoclínic. La seva duresa a l'escala de Mohs és 2,5.
Segons la classificació de Nickel-Strunz, la rayita pertany a «02.HC: Sulfosals de l'arquetip SnS, amb només Pb» juntament amb els següents minerals: argentobaumhauerita, baumhauerita, chabourneïta, dufrenoysita, guettardita, liveingita, parapierrotita, pierrotita, rathita, sartorita, twinnita, veenita, marumoïta, dalnegroïta, fülöppita, heteromorfita, plagionita, semseyita, boulangerita, falkmanita, plumosita, robinsonita, moëloïta, dadsonita, owyheeïta, zoubekita i parasterryita.

## Formació i jaciments

Va ser descoberta a la mina Dariba, al dipòsit de Rajpura-Dariba, al districte d'Udaipur (Rajasthan, Índia). Es tracta de l'únic indret de tot el planeta on ha estat descrita aquesta espècie mineral.

## Referències

* ↑ «Rayite» (en anglès). Mindat. [Consulta: 23 desembre 2019].
# Diodor (tutor de Demetri)

Diodor (en llatí Diodorus, en grec antic Διόδωρος) fou el tutor del rei selèucida Demetri I Soter.
Quan Demetri va ser portat captiu a Roma, Diodor va anar-hi des de Síria i el va convèncer de què en cas que es pogués escapar seria aclamat a Síria i tot el poble s'alçaria al seu favor. Demetri el va escoltar i el va enviar a Síria per preparar la revolta.

## Referències

* ↑ 2.Diodorus a: William Smith (editor), A Dictionary of Greek and Roman Biography and Mythology. Vol. I. Boston: Little, Brown & Comp., 1867, p. 1014
# William T. Stearn

William Thomas Stearn CBE (16 d'abril de 1911 − 8 de maig de 2001) va ser un botànic anglès conegut per ser un expert en la història de la botànica i en les llengües clàssiques. Va escriure un diccionari etimològic de les plantes i també el llibre Botanical Latin que és una referència estàndard.
Va ser el president de la Linnean Society de 1979 a 1982 i el 1976 va rebre la Gold Medal (actualment es diu la Linnean medal) i després el in 1993 la medalla d'or d'Engler. També va rebre el Premi Asa Gray del 2000, l'honor més gran de l'American Society of Plant Taxonomists.

## Bibliografia (incompleta)

* The Art of Botanical Illustration (1950, amb Wilfrid Blunt)
* Botanical Latin (4 edicions, 1966-92)
* The Natural History Museum at South Kensington (1981)
# Temple d'Edfú

El temple d'Edfú és un temple dedicat a Horus (el déu falcó), construït en l'època ptolemaica entre el 237 aC i el 57 aC, que es conserva força bé a la localitat egípcia d'Edfú (en grec, Latòpolis).
És el temple més ben conservat d'Egipte i el més important després del de Karnak. Fa 137 metres de longitud per 79 d'ample i 36 d'alçada, i representa la típica construcció dels temples amb el piló, el pati, 2 sales hipòstiles, una cambra d'ofrenes, la sala central i el santuari. És característica la il·luminació del temple, amb habitacions cada vegada més petites que impedien el pas de la llum gradualment, fins a arribar al fosc santuari, que rep la il·luminació només des de l'eix. Entre les columnes i el sostre, hi ha petites obertures que permetien el pas de la llum a determinades habitacions. Està orientat al sud, de manera inusual, possiblement a causa de la mateixa naturalesa de la zona.
El temple, amb unes parets magnífiques amb profusa decoració de figures egípcies, té un pati interior amb impressionants columnes, i a dins un altar que sembla el punt neuràlgic del lloc. També hi ha la sala de la barca sagrada només amb el suport, mentre que es pot veure pintada a les parets; aquesta barca, utilitzada només en presència dels faraons, s'unia breument cada any amb la barca de la dea Hathor del temple de Denderah (Dendara). Com en altres llocs, el temple té l'anomenat nilòmetre, que servia per a mesurar la crescuda del riu.
Un fet relacionat amb els Països Catalans és la figura d'un egipci armat amb llança que dona mort a un animal, i que s'ha interpretat com una representació antiga de la llegenda de sant Jordi.
Just en entrar, amb les dues primeres columnes, es troba una estàtua d'Horus en perfecte estat de conservació.

## Decadència

El temple d'Edfú va caure en desús com a edifici religiós després de l'edicte de Teodosi I, que va prohibir el culte no cristià dins l'Imperi romà el 391 dC. Igual que en altres llocs, molts dels relleus tallats del temple van ser arrasats pels cristians que van arribar a dominar Egipte. Es creu que el sostre ennegrit del vestíbul hipòstil, encara visible, és resultat dels incendis provocats per destruir imatges religioses que, en aquell moment, van ser considerades paganes.

## Descobriment

El temple fou excavat al segle xix per Auguste Mariette. Estava en part tapat per sorra i altra part es feia servir com a cases pels camperols de la zona, que hi tenien fins i tot el bestiar.

## Referències

* ↑ Vallejo, Juan Jesús.. Breve historia del Antiguo Egipto. Madrid: Ediciones Nowtilus, 2005. ISBN 978-84-9763-214-0.

## Enllaços externs

* Galeria d'imatges d'una visita al temple d'Edfú (anglès)
# Resolució 2248 del Consell de Seguretat de les Nacions Unides

La Resolució 2248 del Consell de Seguretat de les Nacions Unides fou adoptada per unanimitat el 12 de novembre de 2015. El Consell va condemnar l'increment de la violència a Burundi i demanava tant al govern com a l'oposició burundesa que iniciessin un diàleg, considerant l'adopció de "mesures addicionals" si la situació al país escapava del control.

## Contingut

El Consell era molt preocupat per l'escalada de la violència a Burundi, l'enfonsament polític i la manca de diàleg entre el govern i l'oposició. Hi havia assassinats diaris amb impunitat, s'havia reduït la llibertat de premsa i s'havia agreujat la situació humanitària. Les crides a l'odi i la violència contra un o altre grup de població van ser durament condemnades. Existia la possibilitat que tot el que s'havia aconseguit amb l'Acord d'Arusha, que havia posat fi a la guerra civil, es perdés de nou.
Calia iniciar un diàleg al més aviat possible entre les parts. El president Yoweri Museveni d'Uganda va intervenir en representació de la Comunitat de l'Àfrica Oriental i amb el suport de la Unió Africana. Aquesta última també havia imposat sancions contra qui mantingués la violència. El Consell de Seguretat va demanar que s'abstinguessin de la violència i cooperessin amb el mediador en un diàleg. Es va demanar al Secretari General que mantingués informat al Consell sobre la situació. Si la situació empitjorava, es considerarien altres mesures.

## Referències

* ↑ Nacions Unides. «Condemning increasing violence in Burundi, SC unanimously adopts resolution 2248, states intention to consider 'additional measures'», 12-11-2015.

## Vegeu també

* Llista de resolucions del Consell de Seguretat de les Nacions Unides 2201 a la 2300 (2015 - 2016)

## Enllaços externs

* PDF Text de la Resolució a UN.org